Twee gevonnis wat vroue as sekswerkers aanhouArgieffoto Twee mans is onderskeidelik effektief 12 en 18 jaar tronkstraf opgelê nadat hulle vroue aangehou en met geweld gedwing het om vir hulle as prostitute te werk. Obioma Benjamin Abba (33) en Chinedu Justine Obasi (30) is Dinsdag in die hooggeregshof in Pretoria skuldig bevind aan twee aanklagte van mensehandel en oortredings van die Immigrasiewet. Die twee is in September 2009 tydens ŉ multidissiplinêre klopjag op ŉ woonstelblok in Sunnyside naby Pretoria se middestad in hegtenis geneem, sê brig. Hangwani Mulaudzi, Valke-woordvoerder. “Die twee vroulike slagoffers om wie die saak gewentel het, het agterna van hul verskriklike ervaring vertel waartydens die beskuldigdes hulle teen hul wil in ŉ woonstel aangehou het. Hulle het vertel dat hulle geslaan en tot ŉ lewe van dwelms en prostitusie gedwing is vir die beskuldigdes se geldelike gewin.” Ná die optrede is die slagoffers in ŉ veilige plek geplaas. Mulaudzi sê hul getuienis was deurslaggewend in die skuldigbevinding. Verdere ondersoek het aan die lig gebring dat Obasi in 2011 bedrieglik Suid-Afrikaanse burgerskap verkry het deur met ŉ plaaslike vrou te trou saam met wie hy nie gewoon het nie; die hof het hom dus skuldig bevind aan die oortreding van die Immigrasiewet, sê Mulaudzi. “Ek wil die ondersoek- en vervolgingspanne gelukwens wat onvermoeid aan hierdie saak gewerk het,” sê lt.genl. Godfrey Lebeya, nasionale hoof van die direktoraat van prioriteitsmisdaadondersoeke. “Ons hoop dié vonnis sal diegene afskrik wat betrokke is by mensehandel en die uitbuiting van kwesbare mense.”